‘Geen bewyse dat buitelanders met noedels peuter’Foto bloot ter illustrasie. (Foto: Miles Burke/Unsplash) Die Suid-Afrikaanse Menseregtekommissie (MRK) sê hy neem met kommer kennis van bewerings op sosiale media dat die moontlike besmetting van kitsnoedels die toedoen van buitelandse burgers, oftewel onwettige immigrante, is. Maroela Media het vroeër berig dat ’n dringende ondersoek na die dood van minstens vyf kinders van stapel gestuur is nadat hulle noedels geëet het. Met dié ondersoek wil die departement van gesondheid vasstel of enige produkte onmiddellik herroep moet word. Luidens ŉ verklaring deur die MRK word buitelanders in boodskappe wat op sosiale media gesirkuleer word, van ŉ gewraakte gepeuter met dié noedels beskuldig. “Die Kommissie herinner die publiek daaraan dat amptelike bronne soos die gesondheidsdepartement en die Suid-Afrikaanse Polisiediens steeds die moontlike besmetting ondersoek. In hierdie stadium is daar geen bewyse van ŉ moontlike gepeuter of enige verband met besighede in buitelandse besit nie. Indien daar rede tot kommer is, sal die owerhede dit bekendmaak.” Om dit aan wraak deur buitelandse burgers toe te skryf, sê die MRK, is “onverantwoordelik en ongegrond”. “Totdat owerhede die oorsaak van die dood van vyf kinders bevestig het, doen die Kommissie ’n beroep op gemeenskappe reg oor die land om te waak teen die onverantwoordelike verspreiding van enige boodskappe wat poog om die sterftes met enige beweerde wraakkomplot te verbind. “Indien jy boodskappe van hierdie aard ontvang, moet dit asseblief nie aanstuur nie en stel die persoon wat die boodskap gestuur het in kennis dat dit ongegronde bewerings en fopnuus is. Die Kommissie sal voortgaan om die media te monitor en met die owerhede in gesprek te tree om te verseker dat feitelike inligting aan die publiek beskikbaar gestel word.”